Sárchlóráit airgid

Is éard atá sa tsárchlóráit airgid ná salann airgid an aigéid sárchlóraigh, agus dá réir sin is í an fhoirmle cheimiceach atá ag an gcomhdhúil seo ná AgClO4. Is soladach bán í, agus is dual di criostail monaihiodráite a chruthú - criostail ina bhfuil móilín amháin uisce in aghaidh gach aonad sárchlóráite. Murab ionann agus an chuid is mó de na salainn airgid, tá an tsárchlóráit seo sothuaslagtha san uisce, rud a chiallaíonn go dtiocfaidh sí isteach úsáideach má theastaíonn uait an t-ian airgid Ag+ a thuaslagadh san uisce. Úsáidtear í mar chatalaíoch sa cheimic orgánach.

Táirgeadh 
Cruthaítear sárchlóráit airgid trí mheascán d'aigéad sárchlórach agus níotráit airgid a bhreo le chéile.

Mar mhalairt air sin, is féidir í a ullmhú trí imoibriú na sárchlóráite bairiam leis an tsulfáit airgid, nó ó imoibriú an aigéid sárchlóraigh leis an ocsaíd airgid.

Tagairtí